साहित्य केह् ऐ एह्‌दे बारै विद्वावानें दे बक्खरे-बक्खरे विचार न। किश लोक काव्य गी गै साहित्य मनदे न ते किश विद्वान काव्य गी साहित्य दा इक अंग मनदे न, पर साहित्य शब्द दा जन्म दौं रूपें च सिद्ध कीता जाई सकदा ऐ। पैह्‌ला रूप ऐ, ‘साहित्य भावः साहित्यस्म्’ अर्थात् ‘सहित’ जां (शब्द ते अर्थ दा) साथें-साथें होदे दा भाव जां मेल साहित्य ऐ। दुए शब्दें च ‘साहितयोः भावः साहित्यम्’ सहित शब्द ते अर्थ दा भाव। अर्थात् (शब्द ते अर्थ दा) नेहा मेल जेह्‌ड़ा हित (कल्याण) सहित जां कन्नै होऐ। साहित्य च शब्द ते अर्थ इक्कै दर्जे दे होंदे न, नां कोई घट्ट होंदा ऐ त नां कोई बद्ध। आचार्य कुंतक दे मताबक शब्द ते अर्थ दे सन्हाकड़े मेल गी काव्य आखेआ जंदा ऐ, छड़े शब्द जां अर्थ काव्य नेईं खुआई सकदे पर उंदा सन्हाकड़ा मेल गै काव्य होंदा ऐ। शैल सैहित्य च नां गै जरूरत कोला जादा शब्द होंदे न ते नां गै घट्ट शब्दें दा जरूरत कोला जादा अर्थ होंदा ऐ। इक शब्द दा दुए शब्द कन्नै ते इक अर्थ दा दुए अर्थ कन्नै बनकदा मेल गै साहित्य होंदा ऐ। जाहिरी तौरै पर भाएं शब्द ते अर्थ दोऐ इक-दुए कोला बक्ख-बक्ख लभदे न, पर अपने असली रूपै ओह् इक-दुए कोला बक्ख नेईं, की जे ‘शब्द’ आक्खने कन्नै गै ‘अर्थ’ दा ख्याल आई जंदा ऐ ते ‘शब्द’ दे बगैर ‘अर्थ’ दी अपनी कोई हसीयत नेईं होंदी। साहित्य उ’ऐ होंदा ऐ जेह्‌दे च शब्द ते अर्थ इक-दुए कोला बक्ख-बक्ख सेही होने पर बी पढ़ने आह्‌ले दे मनें च खुशी ते नंदै दे भावें गी जन्म दिंदे न। एह् किश नेहियां स्थितियां न, जेह‌डियां आम जीवन च मुश्कलें लभादियां न, पर जेहड़ियां शैल साहित्य च असानी कन्नै लब्भी जंदियां न। होर ते होर, जिंदगी, च आनहोनियां सेही होने आह‌लियें गल्लें साहित्यकार बड़े स्भावक ढंगै कन्नै साहित्य च पेश करी ओड़दा ऐ।